Date: 1484
Issuing place: Tallinn
Country: Viro
Language: saksa
Document type: Kaupungit, Kirjeet

Premissa salutacione etc. Erbare vnnde gestrenge eddele gunstige holde here vnde gude frunt, alsz wy dan ime vorleden winter dorch her Hilger Vormans, vnses rades medelethmate, vnde sommige ander frunde myt Hansz Grauen, deme muntemester tome Stoxholme, mede besibbet, bede willen juwen gestrengeheiden andechtigen gescreuen hebben vnde fruntliken vnde demodigen gebeden, he sodaner swaren fenknissen, dar he ynne entholden wert, irloszet mochte werden vnde ene dorch God vnde synes suren vordenstes willen in syneme rechte bistendicheit don wolden, vorhopen genszliken to Gode, he der munte haluen rechtferdigen gefunden worden is, so wy vnderrichtet syn etc. Bidden noch deger fruntliken vnde andechtigen juwe gestrengeheide ene willen gunstich vnde behulpen syn, anseende synen langen denst he noch der fencknisse haluen irloset mochte werden desser vnser fruntliken bede geneten mochte. Vortmer, gestrenge holde here vnde gunnere, beklaget sik de ergenante her Hilger, he sommige gudere hebbe gesanth an den houetman vppe Wiborch her Niclis Eriksson, dregende uppe vj(c) mark Rig. myn off mer vnvorsumet, dar her Niclis rekenschop up entfangen hefft, dar up so wy van eme vnderrichtet syn eme van her Nic[olaus] gescreuen wart, he by deme suluen schepe, dar sodane gudere dar mede tor stede quemen, noch afftige ladinge wedder vmme entfan solde, gelik sine breue id vormelden, dem dan so nicht gescheen is. Ffurder, eddele gestrenge here, de sulue her Hilger vns irkennen geuen hefft, he noch van Hans Grauen wegen tachter sy iiij(c) mark, de wy em dorch bede willen in juwer gestrengheit name vnde beste an vns gedan, to leffmode vnde willen to leueren geantwerdet hebben, dar dan de ergenante her Hilger Vorman, ok juwen gestrengheiden to willen, vns gudt vor gesecht hefft vnde ok noch nicht wedder vmme entfangen hefft. Ok furdermer, alsz wy van deme ergenanten her Hilger vnderrichtet syn, hefft de sulue Hans Graue am latisten hir torstede van em entfangen hundert mark Rig., de selige syn broder Rotger Hanszes modder yn syneme testamente gegeuen hadde, dar her Hilger hir tor stede gelouen vor gedan hefft, he sodane gelt tor rechten steden schicken solde. Syn hir vmme vnse fruntlike bede, juwe erbare gestrengeheide id so dirfogen wolde, he sodane iiij(c) mark ene to juwer gestrengeheit beste toleuert vnde sodane vorgescreuen vj(c) mark myn off mer vnvorsumet, dar de eddele gestrenge ritter her Niclis ergenant, houetman uppe Wiborch, rekenschop aff entfangen hefft, by dusseme iegenwardigen baden vnde toger dussen breues, Hans Gherdener gnant, dirlangen mochte, furder ok vorwaret bliuen mochte der j(c) mark haluen Hans Grauen toleuert vort syner moder to antwerdende etc. Js ok vor vns irschenen eyn kopgeselle der duitschen hensze, Hermen Torne gnant, vns irkennende geuen, he dem eddelen gestrengen heren ritter Niclis Eriksszon, houetman uppe Wiborch, propper an guderen dregende uppe j(c) vnde liiij mark Rig. vorkofft hefft gelick syne rekenschop, de her Niclis ergenant van Hermen der wegen entfangen heft, clarliken vormeldet. Bidden ok derwegen andechtigen juwe eddele gestrengeheide id also dirfogen willen, he sodane vorbenomet summe by dusseme iegenwardigen toger dirlangen moge vnde synes lange beydens geneten moge; vordenen wy vmme eddele gestrengeheide, de Gode deme Heren almechtich gesunt vnde lange wolmogende beuolen syn allewege gerne etc.